CELEX: 32015D0346
Language: da
Date: 2015-02-09 00:00:00
Title: Kommissionens gennemførelsesafgørelse (EU) 2015/346 af 9. februar 2015 om indrømmelse af en undtagelse, Det Forenede Kongerige har anmodet om for Nordirland, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (meddelt under nummer C(2015) 542)

4.3.2015   
            
            
               DA
            
            
               Den Europæiske Unions Tidende
            
            
               L 60/42
            
         KOMMISSIONENS GENNEMFØRELSESAFGØRELSE (EU) 2015/346
   af 9. februar 2015
   om indrømmelse af en undtagelse, Det Forenede Kongerige har anmodet om for Nordirland, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
   
      
         (meddelt under nummer C(2015) 542)
      
   
   (Kun den engelske udgave er autentisk)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og
   ud fra følgende betragtninger:
   
               (1)
            
            
               Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra de mængder, der er anført i direktiv 91/676/EØF, bilag III, punkt 2, andet afsnit, første punktum, og i litra a) i samme afsnit, skal den pågældende mængde fastsættes således, at den ikke hindrer opfyldelsen af de mål, der er angivet i samme direktivs artikel 1, og der skal ligge objektive kriterier til grund herfor, f.eks. lang vækstsæson og afgrøder, der optager meget kvælstof.
            
         
               (2)
            
            
               Den 14. december 2007 vedtog Kommissionen beslutning 2007/863/EF (2) om indrømmelse af en undtagelse, Det Forenede Kongerige havde anmodet om for Nordirland, i henhold til direktiv 91/676/EØF om beskyttelse af vand mod forurening forårsaget af nitrater, der stammer fra landbruget, hvorved Nordirland fik tilladelse til på visse betingelser at anvende op til 250 kg kvælstof pr. hektar årligt fra husdyrgødning på bedrifter med mindst 80 % græsjorder.
            
         
               (3)
            
            
               Kommissionen vedtog den 24. februar 2011 afgørelse 2011/128/EU (3), hvorved beslutning 2007/863/EF blev ændret og dens gyldighed forlænget til den 31. december 2014.
            
         
               (4)
            
            
               Den undtagelse, der blev indrømmet ved beslutning 2007/863/EF som ændret ved afgørelse 2011/128/EU, berørte 145 landbrug i 2013 svarende til ca. 0,59 % af det samlede antal bedrifter og 0,42 % af det totale landbrugsareal.
            
         
               (5)
            
            
               Den 10. oktober 2014 anmodede Det Forenede Kongerige Kommissionen om en undtagelse for Nordirland i henhold til punkt 2, tredje afsnit, i bilag III til direktiv 91/676/EØF.
            
         
               (6)
            
            
               I overensstemmelse med artikel 3, stk. 5, i direktiv 91/676/EØF gennemfører Det Forenede Kongerige for Nordirland et handlingsprogram på hele sit nationale område.
            
         
               (7)
            
            
               Kommissionens rapport til Rådet og Europa-Parlamentet om gennemførelsen af direktiv 91/676/EØF om beskyttelse af vand mod forurening forårsaget af nitrater, der stammer fra landbruget, baseret på medlemsstaternes rapporter for perioden 2008–2011 viser, at alle overvågningsstederne i regionen Nordirland i Det Forenede Kongerige har gennemsnitlige nitratkoncentrationer i grundvandet på under 50 mg/l, og 93 % af overvågningsstederne har gennemsnitlige nitratkoncentrationer i grundvandet på under 25 mg/l. Hvad angår overfladevand har alle overvågningsstederne gennemsnitlige nitratkoncentrationer på under 25 mg/l.
            
         
               (8)
            
            
               Inden for de seneste år er der sket et fald i antallet af husdyr og brugen af kunstgødning. Antallet af kvæg, fjerkræ og får faldt med henholdsvis 5 %, 5 % og 10 % og antallet af svin faldt med 4 % fra perioden 2004-2007 til perioden 2008-2011. Den gennemsnitlige tilførsel af kvælstof fra husdyrgødning var i perioden 2008-2011 på 117 kg/ha, hvilket er et fald på 6,4 % i forhold til perioden 2004-2007. Det gennemsnitlige overskud af fosfor var i perioden 2008-2011 på 13,6 kg/ha, hvilket er et fald på 30,1 % i forhold til perioden 2004-2007. Den gennemsnitlige brug af kvælstofkunstgødning faldt med 18,4 % i perioden 2008-2011 i forhold til perioden 2004-2007. Den gennemsnitlige brug af fosforkunstgødning faldt med 53 % i perioden 2008-2011 i forhold til perioden 2004-2007.
            
         
               (9)
            
            
               I Nordirland er 93 % af landbrugsjorden græsarealer. Samlet set gælder det for græsjordsbedrifterne, at 42 % af jorden dyrkes ekstensivt og har en belægningsgrad på mindre end 1 dyreenhed pr. ha og en lav gødningstilførsel, at 37 % dyrkes i henhold til programmer for miljøvenligt landbrug, og at kun 24 % dyrkes mere intensivt med en belægningsgrad på 2 dyreenheder pr. ha eller derover. 5 % benyttes til markafgrøder. Forbruget af kunstgødning på græsarealer er gennemsnitligt 79 kg kvælstof og 5 kg fosfor pr. ha.
            
         
               (10)
            
            
               Nordirland er kendetegnet ved kraftig nedbør og en overvægt af dårligt drænet jord. Som følge af de dårlige dræningsforhold er potentialet for denitrifikation i hovedparten af jorden i Nordirland forholdsvis stort, hvilket reducerer nitratkoncentrationen i jorden og dermed omfanget af nitratudvaskning.
            
         
               (11)
            
            
               Det er karakteristisk for klimaet i Nordirland, at nedbøren er jævnt fordelt over året, og at temperaturudsvingene er forholdsvis små, hvilket giver en forholdsvis lang vækstsæson for græs på mellem 270 dage om året ved østkysten og omkring 260 dage om året i det centrale lavland, hvor jorden forvaltes og dyrkes aktivt.
            
         
               (12)
            
            
               Efter at have gennemgået Det Forenede Kongeriges anmodning for Nordirland og under hensyntagen til handlingsprogrammet er det i lyset af erfaringerne med undtagelserne i beslutning 2007/863/EF som ændret ved afgørelse 2011/128/EU Kommissionens opfattelse, at den mængde husdyrgødning, som Nordirland påtænker at anvende, nemlig svarende til 250 kg kvælstof pr. hektar om året, ikke vil være til hinder for, at målene i direktiv 91/676/EØF kan nås, forudsat at visse betingelser opfyldes.
            
         
               (13)
            
            
               Den tekniske dokumentation fra Nordirland viser, at den foreslåede mængde på 250 kg kvælstof pr. hektar årligt fra husdyrgødning i bedrifter med mindst 80 % græsjorder er velbegrundet ud fra objektive kriterier som en lang vækstsæson og afgrøder, der optager meget kvælstof.
            
         
               (14)
            
            
               Beslutning 2007/863/EF som ændret ved afgørelse 2011/128/EU gælder til den 31. december 2014. Med henblik på at sikre, at de berørte landbrugere fortsat kan være omfattet af en undtagelse, bør nærværende afgørelse vedtages.
            
         
               (15)
            
            
               Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF —
            
         VEDTAGET DENNE AFGØRELSE:
   Artikel 1
   Den undtagelse, som Det Forenede Kongerige ved brev af 10. oktober 2014 har anmodet om for Nordirland med henblik på at tillade en højere mængde husdyrgødning end den, der er anført i punkt 2, andet afsnit, første punktum og litra a), i bilag III til direktiv 91/676/EØF, indrømmes på de betingelser, der er fastlagt i denne beslutning.
   Artikel 2
   Definitioner
   I denne afgørelse forstås ved:
   1)   »græsjordsbedrifter«: bedrifter, hvor mindst 80 % af det areal, der kan tilføres husdyrgødning, er græsjorder
   2)   »græssende husdyr«: kvæg (med undtagelse af fedekalve), får, hjorte, geder og heste
   3)   »græs«: permanente græsarealer eller græsarealer i omdrift (græsarealer i omdrift henligger som regel under fire år)
   4)   »mark«: en individuel mark eller en klynge af marker, der er homogene hvad angår afgrøder, jordtype og gødskningspraksis.
   Artikel 3
   Anvendelsesområde
   Denne afgørelse anvendes på individuel basis for græsjordsbedrifter og på betingelserne i artikel 4, 5 og 6.
   Artikel 4
   Årlig ansøgning og forpligtelse
   1.   Landbrugere, som ønsker en undtagelse i henhold til denne afgørelse, indgiver hvert år en ansøgning til de kompetente myndigheder.
   2.   Sammen med den årlige ansøgning, der er omhandlet i stk. 1, forpligter de sig skriftligt til at opfylde betingelserne i artikel 5 og 6.
   Artikel 5
   Tilførsel af husdyrgødning og andre gødningsstoffer
   1.   Mængden af husdyrgødning fra græssende husdyr, der tilføres jorden årligt på græsjordsbedrifter, herunder af dyrene selv, må ikke overstige en mængde husdyrgødning, der indeholder 250 kg kvælstof pr. hektar, med forbehold af betingelserne i stk. 2-8.
   2.   Den samlede kvælstoftilførsel må ikke være større end den pågældende afgrødes forventede næringsstofbehov under hensyntagen til næringsstoftilførslen fra jorden. Den samlede kvælstoftilførsel skal differentieres efter belægningsgraden og græsarealernes produktivitet.
   3.   Der udarbejdes en gødningsplan for hver bedrift, som beskriver sædskifteplaner for landbrugsjorden og den påtænkte tilførsel af husdyrgødning og andre gødningsstoffer. For hvert kalenderår skal den være til rådighed på bedriften inden den 1. marts. Gødningsplanen skal mindst omfatte følgende:
   
               a)
            
            
               en sædskifteplan, som anfører arealstørrelsen for græsmarker og marker med andre afgrøder, herunder en skitse, som viser de enkelte markers beliggenhed
            
         
               b)
            
            
               antallet af husdyr og en beskrivelse af opstaldnings- og oplagringssystemer, herunder oplagringskapaciteten (volumen) for husdyrgødning
            
         
               c)
            
            
               en beregning af kvælstof- og fosformængden i bedriftens husdyrgødning (minus tab ved opstaldning og oplagring)
            
         
               d)
            
            
               mængde og type af husdyrgødning, som leveres uden for eller modtages på bedriften, og dens kendetegn
            
         
               e)
            
            
               afgrødernes forventede kvælstof- og fosforbehov for hver mark
            
         
               f)
            
            
               resultaterne af eventuelle jordbundsanalyser, der viser jordens kvælstof- og fosforstatus
            
         
               g)
            
            
               den type handelsgødning, der tilføres
            
         
               h)
            
            
               en beregning af det kvælstof og fosfor, der tilføres med gødning for hver mark
            
         
               i)
            
            
               en beregning af det kvælstof og fosfor, der tilføres med kunstgødning eller andre gødningsstoffer for hver mark.
            
         Gødningsplanen revideres senest syv dage efter enhver ændring i landbrugsdriften for at sikre overensstemmelse mellem planen og den faktiske landbrugsdrift.
   4.   Hver landbruger fører gødningsregnskaber, hvori der indgår oplysninger om håndtering af kvælstof- og fosfortilførsel samt forurenet afstrømningsvand. De fremsendes til den kompetente myndighed for hvert kalenderår.
   5.   For hver græsjordsbedrift, der er omfattet af en undtagelse, accepterer landbrugeren, at den i artikel 4, stk. 1, omhandlede ansøgning samt gødningsplanen og -regnskaberne eventuelt kontrolleres.
   6.   Hver landbruger, der er omfattet af en undtagelse, foretager periodisk kvælstof- og fosforanalyse i pløjelaget for at sikre en korrekt gødskning.
   Der tages stikprøver og foretages analyse mindst hvert fjerde år for hvert af bedriftens områder, der er ensartede med hensyn til sædskifteplaner og jordegenskaber.
   Der foretages mindst én analyse for hver fem hektar landbrugsjord.
   Der skal foreligge resultater af kvælstof- og fosforanalyse af jorden på den bedrift, der er omfattet af en undtagelse.
   7.   Husdyrgødning må ikke udbringes om efteråret før græsdyrkning.
   8.   For hver græsjordsbedrift, der er omfattet af en undtagelse, sikrer landbrugeren, at fosforbalancen beregnet ved hjælp af den af den kompetente myndighed fastsatte metode ikke overskrider et overskud på 10 kg fosfor pr. hektar pr. år.
   Artikel 6
   Arealforvaltning
   1.   Der dyrkes græs på mindst 80 % af det af bedriftens areal, hvor der kan tilføres husdyrgødning.
   2.   Landbrugere, der er omfattet af en individuel undtagelse, iværksætter følgende foranstaltninger:
   
               a)
            
            
               græsarealer i omdrift pløjes om foråret
            
         
               b)
            
            
               pløjet græs på alle jordtyper følges umiddelbart af en afgrøde med stort kvælstofbehov
            
         
               c)
            
            
               i sædskiftet indgår ikke bælgplanter eller andre kvælstoffikserende planter.
            
         3.   Stk. 2, litra c), gælder dog ikke kløver i græsmarker med under 50 % kløver eller andre bælgplanter, der er udlagt med græs.
   Artikel 7
   Andre foranstaltninger
   Denne undtagelse gælder uden at indskrænke gennemførelsen af foranstaltninger, der er nødvendige for at efterkomme EU's øvrige miljølovgivning.
   Artikel 8
   Overvågning
   1.   Den kompetente myndighed sikrer, at der udarbejdes kort, som opdateres hvert år, og som viser den procentuelle andel af græsjordsbedrifter, husdyr og landbrugsarealer, der er omfattet af individuelle undtagelser i hvert område, såvel som kort over den lokale arealanvendelse.
   2.   Der foretages overvågning af jord, overfladevand og grundvand med henblik på at tilvejebringe data om kvælstof- og fosforindholdet i jordvandet, uorganisk kvælstof i jordbundsprofilen og nitratkoncentrationer i grundvand og overfladevand, både på steder med undtagelse og på steder uden undtagelse. Overvågningen foretages på bedriftsplan og i afvandingsområder med landbrugsovervågning. Overvågningsstederne skal omfatte de væsentligste jordtyper, dyrkningsintensitet, gødskningspraksis og afgrøder.
   3.   Der foretages skærpet overvågning af vand i afvandingsområder med landbrug i nærheden af de mest sårbare vandområder.
   4.   Der foretages undersøgelser af arealanvendelse, sædskifte og landbrugsmetoder på de bedrifter, som er omfattet af individuelle undtagelser. De indsamlede oplysninger og data fra næringsstofanalysen omtalt i artikel 5, stk. 6, og overvågningen omtalt i stk. 2 anvendes til modelberegninger af omfanget af nitrat- og fosforudvaskning fra landbrug, der er omfattet af en undtagelse.
   Artikel 9
   Kontrol
   1.   De kompetente myndigheder sikrer, at alle ansøgninger om en undtagelse underlægges administrativ kontrol. Hvis kontrollen viser, at betingelserne i artikel 5 og 6 ikke er opfyldt, informeres ansøgeren herom. I så fald afvises ansøgningen.
   2.   Der etableres et markinspektionsprogram ud fra risikoanalyser, resultaterne af tidligere års kontrolbesøg og resultaterne af almene stikprøvekontroller af lovgivning til gennemførelse af direktiv 91/676/EØF. Markinspektionerne skal omfatte mindst 5 % af de bedrifter, der er omfattet af en individuel undtagelse, hvor overholdelsen af bestemmelserne i artikel 5 og 6 i denne afgørelse kontrolleres. Hvis verifikationen peger på manglende overensstemmelse, underrettes landbrugeren herom. Disse oplysninger skal tages i betragtning, når der træffes afgørelse vedrørende en anmodning om undtagelse for det følgende år.
   3.   De kompetente myndigheder skal tildeles de beføjelser og midler, der er nødvendige for at kunne verificere, om der er overensstemmelse med en undtagelse, der er indrømmet i henhold til denne afgørelse.
   Artikel 10
   Rapportering
   De kompetente myndigheder forelægger hvert år senest i juni en rapport med følgende oplysninger:
   
               1)
            
            
               kort over den procentuelle andel af bedrifter, husdyr og landbrugsarealer, der er omfattet af individuelle undtagelser i hvert grevskab (county) samt kort over lokal arealanvendelse, jf. artikel 8, stk. 1
            
         
               2)
            
            
               resultaterne af overvågningen af grundvandet og overfladevandet hvad angår nitratkoncentrationen, herunder oplysninger om tendenserne i vandkvaliteten, både for landbrug, der er omfattet af en undtagelse, og dem, der ikke er, samt undtagelsens virkning for vandkvaliteten, jf. artikel 8, stk. 2
            
         
               3)
            
            
               resultaterne af overvågningen af jorden hvad angår kvælstof- og fosforkoncentrationen i jordvandet og uorganisk kvælstof i jordbundsprofilen, både for landbrug, der er omfattet af en undtagelse, og dem, der ikke er, jf. artikel 8, stk. 2
            
         
               4)
            
            
               et resumé og evaluering af data fra den skærpede overvågning af afvandingsområder, jf. artikel 8, stk. 3
            
         
               5)
            
            
               resultaterne af undersøgelserne af arealanvendelse, sædskifte og landbrugspraksis, jf. artikel 8, stk. 4
            
         
               6)
            
            
               resultaterne af modelberegningerne af omfanget af nitrat- og fosforudvaskning fra landbrug, der er omfattet af en individuel undtagelse, jf. artikel 8, stk. 4
            
         
               7)
            
            
               en vurdering af overholdelsen af betingelserne for undtagelsen på basis af kontrol af bedrifterne og oplysninger om de bedrifter, der ikke overholder betingelserne, på basis af de administrative kontroller og markinspektionerne, jf. artikel 9, stk. 1 og 2.
            
         Artikel 11
   Anvendelse
   Denne afgørelse finder anvendelse inden for rammerne af SR 2014 No. 307 — Nitrates Action Programme Regulations (Northern Ireland) 2014.
   Denne afgørelse udløber den 31. december 2018.
   Artikel 12
   Denne afgørelse er rettet til Det Forenede Kongerige Storbritannien og Nordirland.
   
      Udfærdiget i Bruxelles, den 9. februar 2015.
      
         
            På Kommissionens vegne
         
         Karmenu VELLA
         
            Medlem af Kommissionen
         
      
   
   
      (1)  EFT L 375 af 31.12.1991, s. 1.
   
      (2)  Kommissionens beslutning 2007/863/EF af 14. december 2007 om indrømmelse af en undtagelse, Det Forenede Kongerige har anmodet om for Nordirland, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 337 af 21.12.2007, s. 122).
   
      (3)  Kommissionens afgørelse 2011/128/EU af 24. februar 2011 om ændring af beslutning 2007/863/EF om indrømmelse af en undtagelse, Det Forenede Kongerige har anmodet om for Nordirland, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 51 af 25.2.2011, s. 21).